ગુજરાતમાં વડોદરા જિલ્લામાં રહેતા સ્વ. રમણભાઈએ પણ એક લગ્નવિધિ તૈયાર કરેલી, જેને અનુસરી કેટલાંક લગ્ન યોજાયાં. મકરંદભાઈ દવેએ પણ પ્રયત્ન કરતાં થોડા ગીતો લખેલાં, પરંતુ એકંદરે મનને પૂરું સમાધાન થાય એવું કોઈ યુગાનુરૂપ સ્વરૂપ હજુ સુધી બંધાયું નથી. આજના યુગનાં મૂલ્યો બદલાયાં છે. સ્ત્રી-પુરુષ સંબંધ પણ નવી ક્ષિતિજ પર જઈને ઊભો છે. ખુદ લગ્ન વિશેના વિચારોમાં પણ ઘણું બધું પરિવર્તન આવ્યું છે, ત્યારે આવી તમામ બાબતોના જવાબ મળે તેવી વિધિ નિર્માણ થવી જોઈએ.